Leerling slaan skoolhoof in gesig, breek bril | Netwerk24
Deur Alet van der Walt 07 November 2018 20:43
'n Vrystaatse skoolhoof is in sy kantoor deur 'n leerling aangerand.
Hy is in die gesig geslaan en sy bril is gebreek.
Roux de Waal, hoof van die Nampo Combined Agricultural School buite Bothaville, is deur 'n leerling by die skool aangerand. Foto: Facebook
Die leerling het Roux de Waal, skoolhoof van die Nampo Combined Agricultural School buite Bothaville, volgens 'n ingeligte op 26 Oktober aangerand.
Die leerling is na die kantoor ontbied omdat hy 'n detensiebrief moes kry toe dit gebeur het.
De Waal wou niks oor die voorval sê nie, maar volgens inligting gebruik die seun medisyne en het hy dit nie gebruik nie toe die aanranding plaasgevind het.
Die departement van onderwys se kantoor in Welkom sê die voorval is nie by hom aangemeld nie.
* In 'n onverwante voorval sê 'n ma van Heilbron haar seuns, wat die afgelope ses maande in die Hoërskool Heilbron is, gereeld deur boelies by die skool afgeknou word.
In die jongste voorval is haar 11-jarige seun ná 'n woordewisseling tussen hom en 'n ander seun herhaaldelik in die testikels geskop.
Die ma sê 'n verpleegkundige het haar seun ondersoek en bevestig dat hy kneusings aan die sagte weefsel opgedoen het.
Sy sê haar ander seun, wat in gr. 2 is, is voorheen so erg gewurg dat hy nie asem kon kry nie. Die ma sê dit voel vir haar asof die skool nie haar kinders se veiligheid kan waarborg nie. 'n Seun wat met 'n mes by die skool opgedaag het, het glo aan een van haar seuns gesê hy sal hom met die mes steek as hy vir iemand sê hy het 'n mes by hom.
Die adjunk-skoolhoof, David Knight, het die voorval volgens 'n werknemer van die skool hanteer en die ma gaan die departement Donderdag oor die voorvalle spreek.